Polnočná – komentáre k čítaniam, 25. decembra 
Sláva Bohu na výsostiach!
Pred prvým čítaním (Iz  9,1-6):

Predstav si, že poznášaš dohromady všetky pamiatky na vojnu, a že ich spáliš, pretože vojna sa ako taká na všetky časy skončila. Baganče, uniformy, čestné vyznamenania, tragické fotky roztrhaných tiel a plačúcich žien; všetko toto bude zo sveta zažehnané naveky. Predstav si zbrane, ako sú rozobraté a kov z nich sa použije pre mierové účely a pre rozvoj sveta. Meče sa prekujú na pluhy. Toto je sen tak starý, ako ľudstvo. 

Izaiáš prorokuje o príchode kráľovstva pokoja. Bude to čas súdu nad vojnovými maniermi sveta a okamih spravodlivosti pre tých, ktorí boli kedysi utláčaní. Svetlo prebodne tmu životov mnohých ľudí a obdobie žatvy sa nikdy neskončí. Bude to doba, po ktorej všetci túžime a o ktorej Boh prisľúbil, že to nebude iba sen. 

Narodenie dieťaťa urobilo tento sen možným. Toto dieťa totiž už prišlo na svet, a my už dnes žijeme na prahu tohto kráľovstva pokoja. Do tohto kráľovstva však nemôžeme vojsť so svojimi mečmi, predsudkami, zoznamom svojich nepriateľov, či so zachmúrenými srdcami. Iba ľudia, ktorí uzreli veľké svetlo, môžu vstúpiť do tohto kráľovstva. 
Pred druhým čítaním (Tit 2,11-14):
Keď sa zjaví Božia milosť, pravidlá sa menia. Do tej chvíle žijeme podľa pravidiel sveta, ktoré znejú: Snaž sa dostať dopredu! Dávaj pozor na svojich nepriateľov! Prežívajú len najsilnejší! Pomôž si sám!
Keď k nám prichádza Božia milosť, ľudská múdrosť už viac nie je múdra. Začne platiť nový kódex: Milujte sa navzájom! Poslední budú prvými! Umývajte si navzájom nohy! Noste si vzájomne bremená! Začneme inak milovať, inak vyzerať, inak sa správať, a svet okolo nás sa sám začne meniť. Túžobne „si budeme želať robiť, čo je správne“, namiesto toho, aby sme sa rútili ku konaniu toho, čo je zlé.
Božia milosť je schopná v nás urobiť takú zmenu, že dobro budeme nielen konať, ale okrem neho si nič už viac ani želať nebudeme. Naše celé bytie sa zmení tak, že žiť „triezvo, spravodlivo a nábožne“ (ako hovorí apoštol v dnešnom čítaní) nebude pre nás krížom, ale požehnaním, po ktorom budeme túžiť a želať si ho vniesť do životov všetkých tých, ktorých milujeme. 

Pred evanjeliom (pred alelujovým veršom) (Lk 2,1-14):
Dobré veci prichádzajú v malých balíčkoch; zvlášť to platí pri narodení dieťaťa. Dieťa je bezmocné, bez reči, bez zručností a schopnosti si svoj život ochrániť. No nesie v sebe možnosť zmeniť svet a pretvoriť budúcnosť pre všetkých nás. Génius, svätec, umelec, hrdinská láska sa nachádzajú v každom novonarodenom, bijúcom srdci. 
Keď začalo byť srdce nového dieťaťa pod Máriiným srdcom, v tej chvíli sa začala meniť budúcnosť všetkého. Cisár Augustus o tom nevedel, hoci panoval nad ríšou tak veľkou, že na jej koniec ani nedovidel. Ani hostinský na okraji Betlehema o tom nevedel, hoci bol od tejto udalosti iba na skok. Vedeli o tom však pastieri: táto veľká novina bola zvestovaná práve im: chudobným, pokorným ľudkom: síce otrhancom a bezdomovcom, no verným v starostlivosti o svoje stádo a to dokonca i uprostred noci. Boli zdesení, keď videli toľko svetla i toľko vznešených bytostí. No všetka táto sláva prichádza predsa k nim, a do ich životov prináša návaly veľkej radosti, ktoré sa budú odteraz – z vďačnosti za túto noc – spievať počas celých generácií. 
Kiež táto radostná zvesť príde aj k nám, nech sme kdekoľvek, nech sa nachádzame v akýchkoľvek okolnostiach. Kiež i nás navštívi a naplní nás pokojom a radosťou. 
Otázky na uvažovanie pre tých, ktorí tieto komentáre používajú 
ako uvažovanie nad nedeľnými čítaniami
· Čo ti bání v tom, aby si práve teraz vstúpil do kráľovstva pokoja? Aké zbrane máš práve v prevádzke? Aké konflikty rozvinuté?
· Nepoznáš ľudí, ktorí horia po tom, aby robili to, čo je spravodlivé? Kto to je? Čo ich uschopňuje k takýmto postojom?
· Popíš, čo si predstavuješ pod slovom „sláva“. Kde ju vidíš, alebo kde si ju videl? Je to miesto, osoba, udalosť?
Činná odozva

Pomodli sa za tehotné ženy, za ich manželov. Ponúkni pomoc deťom, ktoré vyrastajú v ťažkých podmienkach. Buď oporou pre svoje deti a poskytni útechu deťom sveta napríklad cez nejaké charitatívne dielo, do ktorého sa zapojíš.
Pripravil: MB@svd

